Jüri Ratas: Kaja Kallas süüdistab mind riigireetmise valmiduses. See on ränk isiklik rünnak, nõuan tõendeid või avalikku vabandust

Jüri Ratas ärritus Kaja Kallase ERRile öeldu peale niivõrd, et nõuab Kallaselt avalikku vabandust või selgeid tõendeid.

"Olen Eesti Vabariigi peaministrina Eesti heaks töötanud ligi kolm aastat kahe erineva valitsuse juhina. Täna süüdistab opositsiooniliider Kaja Kallas mind sisuliselt riigireetmise valmiduses. See on tõeliselt ränk isiklik rünnak, mis vajab selgeid tõendeid või avalikku vabandust," märkis Ratas Facebookis.

Ratas viitas, et Kallas ütles ERRile: "Vaadates kõike seda, mida ta peaministrina on korda saatnud, siis Jüri Ratas peaministrina müüks Eesti maha esimesel võimalusel, kui ta saaks jätkata peaministrina ja ma arvan, et see ei ole Eesti huvides."

ERR vahendab, et lisaks märkis Kallas, et Ratasega ta suhelnud pole ning ei kavatse Ratase juhitud valitsusse minna.

Täna õhtul kohtus Ratas Isamaa ja EKRE esindajatega. Hiljem märkis ta meediale, et annab riigisekretär Taimar Peterkopile ülesandeks selgitada, kas maaeluministri Mart Järviku väited PRIA ja listeeriabakteri osas peavad vett. Kui selgub, et Järviku enda töös eksis, siis peaminister Ratase väitel ta jätkata ei saa.